CELEX: 32021D1689
Language: sk
Date: 2021-09-17 00:00:00
Title: Vykonávacie rozhodnutie Komisie (EÚ) 2021/1689 zo 17. septembra 2021 o predĺžení platnosti opatrenia prijatého bulharským ministerstvom zdravotníctva, ktorým sa povoľuje sprístupňovanie biocídnych výrobkov Ecolab P3-Topax 66/Еколаб P3-Tопакс 66 a Ecolab BACFORCE EL 900/Еколаб БАКФОРС EL 900 na trhu a ich používanie v súlade s článkom 55 ods. 1 nariadenia Európskeho parlamentu a Rady (EÚ) č. 528/2012 [oznámené pod číslom C(2021) 6693] (Iba bulharské znenie je autentické)

21.9.2021   
               
               
                  SK
               
               
                  Úradný vestník Európskej únie
               
               
                  L 333/1
               
            
         VYKONÁVACIE ROZHODNUTIE KOMISIE (EÚ) 2021/1689
         zo 17. septembra 2021
         o predĺžení platnosti opatrenia prijatého bulharským ministerstvom zdravotníctva, ktorým sa povoľuje sprístupňovanie biocídnych výrobkov Ecolab P3-Topax 66/Еколаб P3-Tопакс 66 a Ecolab BACFORCE EL 900/Еколаб БАКФОРС EL 900 na trhu a ich používanie v súlade s článkom 55 ods. 1 nariadenia Európskeho parlamentu a Rady (EÚ) č. 528/2012
         
            
               [oznámené pod číslom C(2021) 6693]
            
         
         (Iba bulharské znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 55 ods. 1 tretí pododsek,
         keďže:
         
                     (1)
                  
                  
                     Bulharské ministerstvo zdravotníctva (ďalej len „príslušný orgán“) prijalo 16. decembra 2020 v súlade s článkom 55 ods. 1 prvým pododsekom nariadenia (EÚ) č. 528/2012 rozhodnutie povoliť sprístupňovanie biocídnych výrobkov Ecolab P3-Topax 66/Еколаб P3-Tопакс 66 a Ecolab BACFORCE EL 900/Еколаб БАКФОРС EL 900 na trhu a ich používanie ako prostriedkov na dezinfekciu povrchov do 14. júna 2021 (ďalej len „opatrenie“). V súlade s článkom 55 ods. 1 druhým pododsekom uvedeného nariadenia príslušný orgán informoval Komisiu a príslušné orgány ostatných členských štátov o uvedenom opatrení a dôvodoch, ktoré k nemu viedli.
                  
               
                     (2)
                  
                  
                     Podľa informácií, ktoré poskytol príslušný orgán, bolo opatrenie nevyhnutné na ochranu verejného zdravia. Svetová zdravotnícka organizácia vyhlásila 11. marca 2020 pandémiu ochorenia spôsobeného koronavírusom (COVID-19). Príslušný orgán odporučil používať prostriedky na dezinfekciu povrchov s preukázaným virucídnym účinkom na dezinfekciu verejných zariadení a pracovísk ako preventívne opatrenie proti šíreniu ochorenia COVID-19.
                  
               
                     (3)
                  
                  
                     Prostriedky Ecolab P3-Topax 66/Еколаб P3-Tопакс 66 a Ecolab BACFORCE EL 900/Еколаб БАКФОРС EL 900 obsahujú ako účinnú látku aktívny chlór uvoľňovaný z chlórnanu sodného. Aktívny chlór uvoľňovaný z chlórnanu sodného je schválený na použitie v biocídnych výrobkoch na dezinfekciu povrchov typu 2 (dezinfekčné prostriedky a algicídy, ktoré nie sú určené na priamu aplikáciu na ľudí alebo zvieratá) a výrobkov typu 4 (oblasť potravín a krmív) vymedzených v prílohe V k nariadeniu (EÚ) č. 528/2012.
                  
               
                     (4)
                  
                  
                     Ecolab P3-Topax 66/Еколаб P3-Tопакс 66 a Ecolab BACFORCE EL 900/Еколаб БАКФОРС EL 900 majú preukázaný virucídny účinok proti obaleným vírusom podľa európskej normy EN 14476.
                  
               
                     (5)
                  
                  
                     Od vypuknutia pandémie ochorenia COVID-19 je v Bulharsku veľmi veľký dopyt po dezinfekčných prostriedkoch, čo viedlo k bezprecedentnému nedostatku takýchto prostriedkov na bulharskom trhu. Ochorenie COVID-19 predstavuje vážnu hrozbu pre verejné zdravie v Bulharsku a na kontrolu jeho šírenia je nevyhnutné mať dostatok dezinfekčných prostriedkov.
                  
               
                     (6)
                  
                  
                     Komisii bola 11. mája 2021 doručená odôvodnená žiadosť príslušného orgánu, aby mu umožnila predĺžiť platnosť opatrenia v súlade s článkom 55 ods. 1 tretím pododsekom nariadenia (EÚ) č. 528/2012. Žiadosť bola podaná na základe obáv z možného ohrozenia verejného zdravia v dôsledku ochorenia COVID-19 po 14. júni 2021 a vzhľadom na to, že povolenie ďalších dezinfekčných prostriedkov na trhu má rozhodujúci význam pre obmedzenie nebezpečenstva, ktoré predstavuje ochorenie COVID-19.
                  
               
                     (7)
                  
                  
                     Podľa príslušného orgánu predstavuje ochorenie COVID-19 naďalej nebezpečenstvo pre verejné zdravie a toto nebezpečenstvo sa v Bulharsku ešte nedá dostatočne riešiť napriek opatreniam, ktoré vyžadujú nosenie rúšok, dodržiavaniu fyzického odstupu a očkovaniu proti ochoreniu COVID-19, keďže dodávka očkovacích látok je obmedzená.
                  
               
                     (8)
                  
                  
                     Okrem toho podľa príslušného orgánu by povolenie ďalších dezinfekčných prostriedkov na trhu umožnilo zachovať diverzitu trhu s dezinfekčnými prostriedkami s cieľom minimalizovať riziká vyplývajúce z potenciálneho nedostatku takýchto výrobkov.
                  
               
                     (9)
                  
                  
                     Keďže ochorenie COVID-19 naďalej ohrozuje verejné zdravie a keďže takéto nebezpečenstvo nemožno v Bulharsku primerane zvládnuť bez toho, aby boli na trhu povolené ďalšie dezinfekčné prostriedky, je vhodné umožniť príslušnému orgánu, aby predĺžil platnosť uvedeného opatrenia.
                  
               
                     (10)
                  
                  
                     Vzhľadom na to, že platnosť opatrenia uplynula 14. júna 2021, toto rozhodnutie by malo mať spätnú účinnosť.
                  
               
                     (11)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
                  
               PRIJALA TOTO ROZHODNUTIE:
         
            Článok 1
            Bulharské ministerstvo zdravotníctva môže predĺžiť povolenie sprístupňovania biocídnych výrobkov Ecolab P3-Topax 66/Еколаб P3-Tопакс 66 a Ecolab BACFORCE EL 900/Еколаб БАКФОРС EL 900 na trhu a ich používania ako prostriedkov na dezinfekciu povrchov do 17. decembra 2022.
         
         
            Článok 2
            Toto rozhodnutie je určené bulharskému ministerstvu zdravotníctva.
            Uplatňuje sa od 15. júna 2021.
         
         
            V Bruseli 17. septembra 2021
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 167, 27.6.2012, s. 1.